**Hodnotenie predmetu**

Predmet etická výchova hodnotíme podľa Metodického pokynu č.22/2011-R z 1. Mája 2011 na hodnotenie žiakov základnej školy, ako aj pokynmi schválenými pedagogickou radou a MZ 1.-4.ročníka.

Hodnotenie žiaka v predmete etická výchova sa vykonáva klasifikáciou. Vo výchovno-vzdelávacom procese sa uskutočňuje priebežné a celkové hodnotenie žiaka.

Priebežné hodnotenie žiaka sa uskutočňuje pri hodnotení čiastkových výsledkov žiaka na vyuč. hodinách a má hlavne motivačný charakter. Nehodnotí sa názor a presvedčenie žiaka. Hodnotí sa hlavne záujem o predmet, snaha a aktivita na hodine, ochota spolupracovať v tíme, usilovnosť, osobnostný rast ,tvorivosť a kreativita. Učiteľ pri hodnotení zohľadňuje individuálne a vekové osobitosti žiaka, jeho momentálnu psychickú a fyzickú disponovanosť. Vyžaduje od žiaka primerane náročné výkony s použitím pedagogického taktu vychádzajúceho z etických princípov. Hodnotenie žiaka v predmete etická výchova má slúžiť na pozitívnu podporu zdravého rozvoja jeho osobnosti.

Predmetom priebežného hodnotenia žiaka budú ústne odpovede, tvorba mini projektov a domáca príprava vo forme jednoduchých referátov a individuálnych aktivít k preberanému učivu.

Pri ústnych odpovediach sa hodnotí úroveň osvojených vedomostí a poznatkov. Učiteľ hodnotí žiaka komplexne a objektívne. Na hodnotenie výsledkov žiaka slúžia vzdelávacie štandardy.

Tvorba jednoduchých mini projektov sa bude realizovať podľa tematického výchovno-vzdelávacieho plánu. Prihliadať sa bude na kvalitu, originalitu, kreativitu a úroveň prezentácie.

Jednoduché referáty budú mať za úlohu priblížiť a rozšíriť poznatky a vedomosti k danému učivu.

Celkové hodnotenie žiakov v predmete etická výchova sa uskutočňuje na konci prvého a druhého polroka a je vyjadrené známkou. Pri polročných hodnoteniach výsledkov práce žiaka bude učiteľ postupovať v súlade s výchovno-vzdelávacími požiadavkami vzdelávacích programov, požiadavkami na rozvoj všeobecných kompetencií, učebnými plánmi, učebnými osnovami a štandardami.

Pri celkovom hodnotení žiaka sa hodnotí kvalita vedomostí a zručností prihliada sa na systematickosť práce počas celého klasifikačného obdobia.

Stupeň 1 (výborný)

Žiak si osvojil poznatky a vedomosti na výbornej úrovni. Jeho myslenie je veľmi kvalitné, predovšetkým jeho logickosť samostatnosť a tvorivosť. Dokáže veku primerane vyhľadávať informácie z digitálnych zdrojov, spracúvať ich a prezentovať. Má schopnosť riešiť úlohy a prezentovať informácie samostatne, ale aj v skupine. Vie uplatniť samostatne

a skombinovať svoje verbálne, výtvarné a prezenčné zručnosti na vysokej úrovni pri prezentácii mini projektov. Aktívne sa pripravuje na každú vyučovaciu hodinu. Na výbornej úrovni zvláda samostatnú aj tímovú prácu.

Stupeň 2 (chválitebný)

Žiak si osvojil poznatky a vedomosti s menšími nedostatkami. Jeho myslenie je síce kvalitné, ale často mu chýba samostatnosť a tvorivosť. Informácie spracúva, prezentuje a vyhľadáva s pomocou učiteľa. Jeho príprava na vyučovanie sa vyznačuje menšími nedostatkami. Samostatnú prácu zvláda po povzbudení učiteľom. S jeho pomocou dokáže realizovať a prezentovať jednoduché mini projekty. V tíme zvláda jednoduché úlohy.

Stupeň 3 (dobrý)

Žiak si osvojil poznatky a vedomosti na priemernej úrovni. Informácie dokáže spracovať a prezentovať len s pomocou učiteľa. Pri prezentácii mini projektov prejavuje neistotu, nedostatky, medzery. Získané vedomosti dokáže využiť len za pomoci učiteľa.. Robí chyby, je málo tvorivý a samostatný. Po upozornení učiteľom na nedostatky sa vie opraviť.

Stupeň 4 (dostatočný)

Žiak si osvojil poznatky a vedomosti na veľmi slabej úrovni. Vyžaduje výraznú pomoc zo stany učiteľa pri riešení všetkých úloh. Je veľmi nesamostatný. Pracuje nesystematicky a povrchne. Na hodinách je málo aktívny. Pri prezentácii mini projektov je veľmi neistý, nedokáže samostatne bez pomoci učiteľa predviesť a realizovať výsledky svojej práce. V tíme zvláda len veľmi jednoduché úlohy. Po upozornení učiteľom na nedostatky sa nie vždy dokáže opraviť.

Stupeň 5 (nedostatočný)

Žiak si neosvojil poznatky a vedomosti predpísané učebnými osnovami. Nemá záujem o dianie na vyučovacích hodinách. Nepracuje samostatne ani v tíme. Na hodinách nevyvíja žiadnu aktivitu, nemá záujem o tvorbu a prezentáciu mini projektov. Nepripravuje sa na vyučovacie hodiny. Jeho verbálne schopnosti sú na veľmi nízkej úrovni. Po upozornení učiteľom na nedostatky sa nedokáže samostatne opraviť.